Olen siin mitmete mängijate blogisid jälginud ning juba ammu tekkis mõte ka ise asjaga tegelema hakata. Pole paremat aega alustamiseks kui uue aasta esimestel päevadel. Siis on eelmise aasta asjad maha raputatud ning meel värske ning uuteks väljakutseteks valmis. Eesmärgiks ikka enda tegevustest ülevaate saamiseks ning ammusest plaanist alustada mõnda projekti. Kuna olen keskmiselt laisk inimene ning liiga tihti ei vii asju lõpuni, siis loodan selle blogiga  ennast ka natuke distsiplineerida.  Mõned sõnad siis endast. Pokkeri vastu hakkasin uuesti huvi tundma paar aastat tagasi. Omal ajal sai muidugi sõpradega 5-card draw'd mängitud. See aga oli rohkem niisama meelelahutuseks. Lisaks sellele muidugi ka kasiinodes aparaatide taga toksimas käidud, kuid seda ma siiski pokkeriks ei nimetaks. Kui igav on, võib neid nuppe ju näppida. Vaatasin vahest, kui mõned tuttavad interneti pokkerit toksisid ning esialgu asja vastu huvi täielikult puudus. Ühel päeval aga, kui  tõesti miskit teha polnud, otsustasin, et proovin ka vähe asjaga tegeleda. Polegi meeles, millises toas esimese arve avasin - aga ega see mingit tähtsust omagi. Esimese sissekandega sai mingi aeg mängitud, kuid nagu ikka kombeks, sai see raha mingi aja jooksul kontol otsa. Praegu meenutades, tundub uskumatu, et see seal nii kaua vastu pidas. Strateegia oli ikka üsna puudulik.  Põhileivaks on siiani ikka olnud turniiride mängimine. Rahalauad tundusid liiga igavad, huvipakkuvad limiidid olid liiga kulukad.  Praeguseks turniire veidi juba mängitud ning väike kogemustepagas juba turjal. Eks palju on abi olnud ka foorumite lugemisest ning Stoxpokeri videotest, millega liituda sain tänu ühe pokkeritoa promole. Videote vaatamine annab strateegia arendamisele ikka kõvasti juurde.  Siiski olen viimasel ajal hakanud huvi tundma ka rahalaudades mängimise vastu. Veidi keeruline on hakata rahalaudasid mängima, kui oled turniiridega alustanud. Õnneks praeguseks olen nii rahalauas kui turniiridel kokkuvõttes ikka  plusspoolel, olgugi, et rahalaudade kasum on suhteliselt väike. Praeguseks on suurim rahalaua võit 280$ ning turniiril 1062$. Eks vaatame, mis tulevik toob.  See aasta plaanis paar projekti ellu viia, kuid nendest lähemalt hilisemates sissekannetes. Arvan, et praeguseks kritseldamisest aitab. Kui aeg küps ning plaan projekte alustada või miskit muud huvitavat pähe tuleb, eks siis paneb info ikka siia üles.